**Glontele internaţionalist**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Unora care au cerut să fiu împuşcat

Am spus că am avut şi noi cultură,

Cultură veche, nu de festival.

Ce rău făcutu-ţi-am, lepădătură,

De-ţi tot ascuţi cuţitul criminal?!

Am spus că tot ce-i sfânt o să rămână,

Că Cineva veghează-al meu destin,

Că Eminescu-a scris doar în română,

În alfabetul nostru cel latin.

Am spus că Eminescu ne e scutul

Cel de lumină lină şi oţel,

Că este rău să ne uităm trecutul,

Că şi mai rău e să ocheşti în el;

Că-i fapt de josnicie şi ocară

Să duci un trai de cârtiţă râmând,

Să nu ştii ce se-ntâmplă pe afară

În vântul şi-n lumină sângerând;

Că nu e bine tot ce se întâmplă

Cu limba, cu istoria, cu noi.

De ce vrei să-mi înfigi un glonte-n tâmplă,

Turcitule, prăsit de vremuri noi?!

Nu inventez, cum spui, probleme

Şi nici dureri. Într-adevăr e rău.

Ci tu ai inventat un fel de steme

Cu spicul aplecat spre sacul tău.

Ascultă-mă! Întregul piept mi-e plin cu

Jăratecul durerii supărat.

Te şfichiuiesc cu varga: „na turbincu!”

Nu cer să fii de cracă spânzurat.

De-atâtea ori văzui a morţii coasă,

Jivine din hăţişuri m-au păscut,

Dar fiară nu-ntâlnii mai fioroasă –

Ce fel de mumă oare te-a născut?!

Şi cum de nu te potopeşte Nistrul

Cel care astăzi, din pricina ta,

Mi se arată-n inimă sinistru

Şi-ajuns-am a-l urî şi blestema.

Să lupt cu tine ori să-ţi iert păcatul,

Căci iată-avem înnemuriţi părinţi?!

Dar m-ai lovit în creştet cu placatul

Vroind să-mi vâri istorii noi în minţi.

Închei poemul şi îmi iert piticul,

Căci mi-au şoptit trei îngeri necorupţi:

„Pe-aista l-a fătat sub cer nimicul

Şi n-are nici un rost cu el să lupţi”.

„Nu-i chiar aşa”, aud cum îmi şopteşte

Un frate drag, un cântăreţ şoiman:

„Pe-aista nu-l ierta, ci ia-l în cleşte

Şi dă-l prin răzătoare ca pe hrean!”

Ci eu mă uit la fiii mei, la casă

Şi caut un răspuns în ochii lor.

Şi-atâta suferinţă mă apăsă

Şi nu de glonte, ci de jale mor.

Noi nu ucidem! Noi prin suferinţă

Eroi, martiri, profeţi şi sfinţi suntem.

Din ea: din suferinţă-şi ia fiinţă

Vecia-n care credem şi cântăm.